Turkiya terma jamoasining sobiq futbolchisi Hoqon Shukurga mamlakat prezidenti Rajab Toyib Erdo‘g‘anni ijtimoiy tarmoq orqali haqoratlagani uchun qamoq jazosi tahdid solmoqda. Istanbul prokuraturasi 44 yoshli sobiq futbolchiga u tvitteri orqali Erdo‘g‘anning sha’niga nomunosib so‘zlar aytgani bo‘yicha ayblov e’lon qilgan. L’Équipe nashri xabariga ko‘ra, ayni vaqtda Kaliforniyada istiqomat qilayotgan Hoqon Shukurga 4 yillik qamoq hukmi chiqarilishi mumkin. Qayd etish kerakki, Hoqon Shukur 2008 yilda futbolchilik faoliyatini yakunlagan, keyin siyosiy faoliyat bilan shug‘ullanishni boshlagandi. U Erdo‘g‘an boshchiligidagi partiya vakili bo‘lgan.